b'\n_START_ARTICLE_\nAutomatic Loveletter\n_START_SECTION_\nHistorie\n_START_PARAGRAPH_\nAutomatic Loveletter ble startet i 2003 av sangeren Juliet Simms. Allerede som 16-\xc3\xa5ring begynte hun \xc3\xa5 turnere over hele USA med konserter i kafeer. Etter at hun lastet opp noen sanger p\xc3\xa5 Myspace fikk hun en del oppmerksomhet fra diverse plateselskaper, og som 19-\xc3\xa5ring ble hun signert til Epic Records. Da de foreslo at hun burde skape et band, ble hun straks interessert fordi hun \xc2\xabaldri ville ha en solokarriere\xc2\xbb. Juliet Simms f\xc3\xb8rste skritt var \xc3\xa5 rekruttere broren Tommy Simms til bandet, og sammen kontaktet de deretter trommeslageren Daniel Currier._NEWLINE_Etter flere \xc3\xa5r med mislykkede auditions, sto det opprinnelige bandet ferdig i 2005. P\xc3\xa5 den tiden kalte de seg Stars and Scars etter en av sangene. De besto, i tillegg til Juliet Simms, trommis Daniel Currier og Tommy Simms, ogs\xc3\xa5 av bassist Sean Noll og gitarist Joe Nelson._NEWLINE_F\xc3\xb8r deres f\xc3\xb8rste store konserter i musikkfestivalene The bamboozle og Warped Tour skiftet bandet navn til Automatic Loveletter. Sangeren Juliet Simms rettferdiggjorde det nye navnet med den begrunnelsen at hun syntes at tekstene hennes f\xc3\xb8ltes som kj\xc3\xa6rlighetsbrev (love letters), men samtidig var de automatiske (automatic) fordi sangene kommer fra en h\xc3\xb8yttaler eller stereo._NEWLINE_I 2007 ga de ut sin f\xc3\xb8rste EP Recover. Ved hjelp av lansering i Hot Topic-butikker over hele USA, sponsorst\xc3\xb8tte av klesmerket Skelanimals og utallige turn\xc3\xa9er med kjente band som Secondhand Serenade, Cute Is What We Aim For og All time low, fikk bandet litt oppmerksomhet, og i seks m\xc3\xa5neder beholdt de plassen som den mest popul\xc3\xa6re emobandet, signert til et stort plateselskap, p\xc3\xa5 MySpace._NEWLINE_Sangeren Juliet Simms har spilt inn flere l\xc3\xa5ter med andre artister. Den mest kjente er kanskje All Time Lows \xc2\xabRemembering Sunday\xc2\xbb, som er en duett mellom Juliet Simms og vokalisten iAll Time Low: Alex Gaskarth. De andre l\xc3\xa5tene er Secondhand Serenades coverversjon av Coldplays \xc2\xabFix You\xc2\xbb, Love Hate Heros \xc2\xabTheatre of Robots\xc2\xbb, Cartels \xc2\xabLose It\xc2\xbb, Every Avenues coverversjon av Eddie Moneys \xc2\xabTake Me Home Tonight\xc2\xbb. Og en coverversjon av Wham!s \xc2\xabCareless Whisper\xc2\xbb med 3OH! 3 og Alex Gaskarth fra All Time Low._NEWLINE_H\xc3\xb8sten 2008 turnerte Automatic Loveletter sammen med Secondhand Serenade, Cute Is What We Aim For og A Rocket To The Moon f\xc3\xb8r de ga ut sin andre EP. EP-en Automatic Loveletter ble utgitt i februar 2009 og besto av tre sanger. Bandet hadde p\xc3\xa5 denne tiden havnet i konflikt med plateselskapet. Juliet Simms sa senere, under en konsert, at hun ikke hadde likt redigeringen av sangen \xc2\xabMy Goodbye\xc2\xbb._NEWLINE_I februar 2009 skilte bandet lag fra Epic Records.'